## Uredba o darovanju stanova i kuća u vlasništvu Republike Hrvatske na područjima posebne državne skrbi

### NN 82/2007 (8.8.2007.), Uredba o darovanju stanova i kuća u vlasništvu Republike Hrvatske na područjima posebne državne skrbi

# VLADA REPUBLIKE HRVATSKE

**2579**

Na temelju članka 1. Zakona o ovlasti Vlade Republike Hrvatske da uredbama
uređuje pojedina pitanja iz djelokruga Hrvatskoga sabora (»Narodne novine«, broj
108/2006), Vlada Republike Hrvatske je na sjednici održanoj 2. kolovoza 2007.
godine donijela

## UREDBU

### O DAROVANJU STANOVA I KUĆA U VLASNIŠTVU REPUBLIKE HRVATSKE NA PODRUČJIMA POSEBNE DRŽAVNE SKRBI

Članak 1.

Pripadnici Hrvatskog vijeća obrane te članovi obitelji smrtno stradalog
pripadnika Hrvatskog vijeća obrane, državljani Republike Hrvatske, ostvaruju
pravo na darovanje stanova i kuća u vlasništvu Republike Hrvatske koji se nalaze
na područjima posebne državne skrbi, ako su na dan 1. kolovoza 2005. godine
koristili i prebivali u tim stanovima i kućama.
Pravo na darovanje stana ili kuće ostvaruju osobe iz stavka 1. ovog članka koje
su evidentirane kao njihovi korisnici kod Ministarstva mora, turizma, prometa i
razvitka.

Članak 2.

Pravo na darovanje stana ili kuće prema odredbi članka 1. ove Uredbe ne mogu
ostvariti pripadnici Hrvatskog vijeća obrane te članovi obitelji smrtno
stradalog pripadnika Hrvatskog vijeća obrane, državljani Republike Hrvatske,
koji na području Republike Hrvatske i Bosne i Hercegovine imaju u vlasništvu
drugi stambeni objekt.

Članak 3.

Osobe koje su prema Uredbi o darovanju stanova i kuća u vlasništvu Republike
Hrvatske na područjima posebne državne skrbi hrvatskim braniteljima te članovima
obitelji poginulih, zatočenih ili nestalih hrvatskih branitelja iz Domovinskog
rata (»Narodne novine«, br. 94/2005, 153/2005 i 142/2006) podnijele zahtjev za
stambeno zbrinjavanje, a koriste stan ili kuću u vlasništvu Republike Hrvatske
na područjima posebne državne skrbi, stječu pravo na darovanje prema odredbama
ove Uredbe pod uvjetom da odustanu od zahtjeva za stambeno zbrinjavanje.
Odustanak od zahtjeva za stambeno zbrinjavanje dokazuje se zaključkom o obustavi
postupka koji donosi Ministarstvo mora, turizma, prometa i razvitka.

Članak 4.

Ugovor o darovanju stana ili kuće sklopit će se između Ministarstva mora,
turizma, prometa i razvitka i daroprimatelja, s tim da ugovor mora obvezno
sadržavati uglavak o zabrani otuđenja, odnos­no stvarnopravnog raspolaganja
darovane nekretnine u roku od 10 godina od dana sklapanja ugovora o darovanju.
Zabrana otuđenja, odnosno stvarnopravnog raspolaganja darovane nekretnine u
navedenom roku upisat će se u zemljišne knjige istodobno s uknjižbom prava
vlasništva na daroprimatelja.
Na ugovor o darovanju iz stavka 1. ovog članka primjenjuje se odredba članka 14.
Zakona o područjima posebne državne skrbi (»Narodne novine«, br. 26/2003 –
pročišćeni tekst i 42/2005).

Članak 5.

Stručne i administrativne poslove, koji se odnose na postupak darovanja po ovoj
Uredbi, obavlja Ministarstvo mora, turizma, prometa i razvitka. Pravo na
darovanje po ovoj Uredbi ostvaruju pripadnici Hrvatskog vijeća obrane te članovi
obitelji smrtno stradalog pripadnika Hrvatskog vijeća obrane, državljani
Republike Hrvatske, koji su podnijeli zahtjev Ministarstvu mora, turizma,
prometa i raz­vit­ka u roku od šest mjeseci od dana stupanja na snagu ove Ured­be.

Članak 6.

Ministarstvo obitelji, branitelja i međugeneracijske solidarnosti će na zahtjev
Ministarstva mora, turizma, prometa i razvitka dostaviti sve podatke o kojima
vodi službenu evidenciju, a tiču se osobnog i stambenog statusa osoba iz članka
1. ove Uredbe.
Agencija za pravni promet i posredovanje nekretninama (APN) dužna je na zahtjev
Ministarstva mora, turizma, prometa i razvitka dostaviti sve podatke o stambenim
objektima koji su kupljeni na području posebne državne skrbi od strane Agencije.

Članak 7.

Ova Uredba stupa na snagu osmog dana od dana objave u »Narodnim novinama«.

Klasa: 370-01/07-01/03
Urbroj: 5030104-07-1
Zagreb, 2. kolovoza 2007.

Predsjednik
**dr. sc. Ivo Sanader**, v. r.

Uredba, NN 82/2007-2579